					ΔΗΜΟΚΡΑΤΙΑ
ΟΡΙΣΜΟΣ: Το πολίτευμα σύμφωνα με το οποίο η πολιτική εξουσία πηγάζει από το λαό και ασκείται προς όφελος του. Βασικές αρχές ενός δημοκρατικού πολιτεύματος: α) ισονομία β) ισοπολιτεία γ) αρχή της πλειοψηφίας και δ) η κατοχύρωση των θεμελιωδών ανθρωπίνων δικαιωμάτων(ελευθερία, εκπαίδευση, ατομική ιδιοκτησία κλπ.)
Η δημοκρατία πέρα από ένα πολιτικό σύστημα αποτελεί και τρόπο ζωής που δοκιμάζεται καθημερινά σε όλο το φάσμα της ζωής μας: στις σχέσεις μας, στο σεβασμό της διαφορετικής γνώμης, στην επίλυση προβλημάτων με τη χρήση διαλόγου, στην προστασία των κοινωνικά «αδυνάμων», στην αποφυγή προσβλητικών, μειωτικών, ρατσιστικών σχολίων προς άλλα πρόσωπα, στα δικαιώματα και τις υποχρεώσεις μας ως δημοκρατικών πολιτών.

Δημοκρατικές αξίες:
 1)ελευθερία 2)λαϊκή κυριαρχία 3)ισονομία- ισοπολιτεία 4)συμμετοχή στα κοινά 5)ανθρώπινα δικαιώματα

Κρίση της δημοκρατίας στην εποχή μας: 
Ενώ η δημοκρατία στην εποχή μας είναι το πιο αποδεκτό πολίτευμα είναι διαρκώς αισθητή η αμφισβήτηση των αρχών που τη διέπουν. Για τα προβλήματα με τα οποία τίθεται αντιμέτωπο το δημοκρατικό πολίτευμα ευθύνονται:
1)ο έλεγχος της πληροφόρησης:  τα Μ.Μ.Ε.  συχνά μετατρέπονται σε όργανα προπαγάνδας που αποκρύπτουν την αλήθεια, περιορίζουν την ελευθερία σκέψης και καταπατούν ενίοτε και ατομικά δικαιώματα των πολιτών(ιδιωτική ζωή, συκοφαντία, σκανδαλολογία, «κιτρινισμός»)
2)η κρίση του πολιτικού συστήματος/ το δημοκρατικό έλλειμμα: τα φαινόμενα διαφθοράς και η αίσθηση ότι οι αποφάσεις λαμβάνονται χωρίς να λαμβάνεται η άποψη των περισσοτέρων αλλά ότι εξυπηρετούνται τα συμφέροντα των οικονομικά και πολιτικά ισχυρών κλονίζουν την εμπιστοσύνη των πολιτών στους θεσμούς και τα πρόσωπα και υποβαθμίζουν την αξία της πολιτικής συμμετοχής.
3)η καταπάτηση των ανθρωπίνων δικαιωμάτων: η άνιση μεταχείριση αδύναμων κοινωνικών ομάδων χωρίς ταυτόχρονα τη νομική κατοχύρωση των δικαιωμάτων τους δεν επιτρέπει  να υπάρχουν δικαιοσύνη και ισονομία και οδηγούν σε μία κατ’ όνομα μόνο δημοκρατία.
4)ο σύγχρονος τρόπος ζωής και οι αξίες του: οι απαιτητικοί ρυθμοί ζωής και το καταναλωτικό πρότυπο που κυριαρχεί περιορίζουν τον απαιτούμενο χρόνο και τη διάθεση για συμμετοχή στα κοινά και στρέφουν το ενδιαφέρον των ανθρώπων προς εξυπηρέτηση του ατομικού συμφέροντος εις βάρος του συλλογικού συμφέροντος.
Συνέπειες έλλειψης της δημοκρατίας
Α)κοινωνική ανισότητα
Β)κυριαρχία του δικαίου του ισχυρότερου
Γ)έλλειψη αγάπης και αλληλεγγύης
Δ)ανασφάλεια και αβεβαιότητα
Ε)έξαρση της βίας, της τρομοκρατίας και της εγκληματικότητας
Στ)έλλειψη ανθρωπιστικών στόχων
Ζ)κρίση των θεσμών και των αξιών
Η)έλλειψη διαλόγου
Θ)κοινωνική αποξένωση
Ι)καταπίεση, ανελευθερία, επιβολή ανελεύθερων καθεστώτων

Βασικές προϋποθέσεις για σωστή και ουσιαστική λειτουργία δημοκρατικού πολιτεύματος:
1)ύπαρξη υπεύθυνων δημοκρατικών πολιτών: ένας σωστά υπεύθυνος δημοκρατικά πολίτης πρέπει: α) να σκέπτεται κριτικά ώστε να προστατεύεται από τη χειραγώγηση, την προπαγάνδα, το λαϊκισμό. β)να έχει πολύπλευρη ενημέρωση ώστε να κατανοεί τα γεγονότα και να προσεγγίζει την αλήθεια γ) να είναι καλλιεργημένος πνευματικά ώστε να συνδιαλέγεται, να κρίνει και να είναι σε θέση να λαμβάνει τις καλύτερες αποφάσεις για την κοινωνία δ) να είναι υπεύθυνος από εσωτερικό σεβασμό για τα δικαιώματα και τις υποχρεώσεις του ε) να είναι ενεργός πολίτης και να ενδιαφέρεται για τα κοινά στ) να είναι διαλλακτικός και μετριοπαθής ώστε να δέχεται και τη διαφορετική άποψη να μην είναι δογματικός και φανατικός ζ) να αγωνίζεται και να διεκδικεί τα δικαιώματά του.
2)η σωστή λειτουργία των δημοκρατικών θεσμών: εφαρμογή του συντάγματος, των νόμων, ανεξάρτητη λειτουργία θεσμών όπως η δικαιοσύνη, διεξαγωγή ελεύθερων εκλογών
3)ανάπτυξη πολιτικής συνείδησης και καλλιέργεια της κοινωνικής ευθύνης :  οι πολίτες έχουν δημοκρατική συμπεριφορά και έναντι των συμπολιτών τους και έναντι της πολιτείας 
4)ύπαρξη δημοκρατικής παιδείας: το σχολείο ως βασικός φορέας κοινωνικοποίησης οφείλει α)να παρέχει γνώσεις και να αναπτύσσει την κριτική ικανότητα  των μαθητών ώστε να μπορούν να αναπτύσσουν ανεξάρτητα  την πολιτική τους στάση β)να παρέχει γνώσεις και πληροφορίες για τη λειτουργία του πολιτικού συστήματος, των θεσμών, κα. γ)να ενθαρρύνει τη συμμετοχή και να καλλιεργεί την υπευθυνότητα μέσα από τη συμμετοχή σε σχολικούς θεσμούς(μαθητικές κοινότητες) και εκπαιδευτικές δραστηριότητες(εκδηλώσεις) δ)να γαλουχεί τους νέους με τις αξίες που συγκροτούν το δημοκρατικό τρόπο ζωής (διάλογος, ανεκτικότητα, μετριοπάθεια, υπευθυνότητα) και να ενημερώνει για τους κινδύνους που υπάρχουν
5)αδέσμευτη λειτουργία των Μέσων Μαζικής Ενημέρωσης: με α)αντικειμενική, πολύπλευρη και ποιοτική ενημέρωση με πολυφωνία β) σεβασμό στη δημοσιογραφική δεοντολογία και γ) ανεξαρτησία από οικονομικά και πολιτικά συμφέροντα.
Αποτελέσματα της δημοκρατίας
1)προαγωγή των επιστημών, των τεχνών, των γραμμάτων και του πολιτισμού
2)παροχή ίσων ευκαιριών σε όλους
3)κατοχύρωση των ατομικών ελευθεριών
4)οικονομική, κοινωνική και πνευματική πρόοδος λόγω της ελεύθερης αξιοποίησης των αγαθών
5)παροχή ανθρωπιστικής παιδείας που τοποθετεί τον άνθρωπο και το σεβασμό των ανθρωπίνων δικαιωμάτων ως υπέρτατες αξίες και καθολικό τρόπο ζωής
